D’après A 

Je, Hugues, damoiseas, sires de Chestoillon, fiz Estiegne, seignour de Chestoillon çai en arriers, fais savoir a touz que come lidiz Esteignes mes peres aust doné en pure et perpetual amosne a l’inglise de Balevax six livres de viannois chescum ant appaier sus le molin de Miellat et vint livres por restitucion de injures et de domaiges qu’il et sui devantier avoient fait a la dite englise de Balevax et Guiate ma mere, dame de Chestoillon, aust doné a la dite englise de Ballevax en pure, perpetual et permeignable amosne quatre bichaz a la mesure de Besançon de bley sus le dit molin de Miellat chescum ant ou sexante livres assignees sus son mariaige, je, per aaije et per franche puissance fuer d’avoerie, establiz per le consoil de mes amis et especiamant per monseignour Huguon, seignor de La Rochale, mon oncle, ai loé, outroié et confermé les dites amosnes de mon pere et de ma mere devanz diz et por les dites amosnes assevir et paier entieremant, je doin, outroioi et quictoi permeignablemant a la dite englise de Ballevax tout le droit, tote la seignorie que je avoie, pooie et davoie avoir ou moulin ou batour et ou foullour de Miella qui sont de mon alluey esquex je avoie les does parz et Perrins li fiz Mesclat de Miellat, mes hons, le tiers, que li remaint, et lour doin le fonz et le siege des diz moulins, batour et foullour et le decourz de l’eal desus et desouz en tel meniere que je ne li mien ne autres de par moi ne muy hoir ne autres de par lour ne poons ne davons faire fermer ne mantenir molin ne batour ne foullour des le molin que l’on appalle Cuiquampoit jusque a molin que l’on appale Minx et li molin qui estoit entre le dit molin de Minx et le dit mollin que je ai doné a la dite englise de Ballevax doit chaor sanz reedifier et doin et ai doné un chessal suffisant arrez le dit molin por le mugnier qui issarai de par la dite englise de Ballevax […]
Je Marguerite, feme dou dit Huguenin ai loé et consenti looi, consent et confermoi por moi et por les miens […] 
Odes, per la grace de Deu arcevesques de Besançon
 a la requeste et a la susplicacion des diz Hugonins et Marguerite avons mis nostre sel pandant en ces presantes letres  en tesmoignaige de verté, faites et donees l’ant de Grace mil dous cenz quatre vinz et trois, ou mois de aost.
